Varsling om mulig annullation af meddelte tilsagn om og udbetalte tilskud fra Erhvervspuljen

Energistyrelsen gør opmærksom, at der ikke kan gives tilskud til fra erhvervspuljen til virksomheder inden for fiskeri- og akvakultursektoren.

I forbindelse med Energistyrelsens revision af Erhvervspuljen er styrelsen blev opmærksom på, at EU’s gruppefritagelsesforordning, som Erhvervspuljen er anmeldt og administreres efter, jf. erhvervspuljebekendtgørelsens § 2, ikke finder anvendelse på miljøstøtte til fiskeri- og akvakultursektoren.

Energistyrelsen har derfor dags dato varslet seks virksomheder i fiskeri- eller akvakultursektoren om, at tidligere meddelte tilsagn om tilskud fra Erhvervspuljen – hvoraf der i to tilfælde er udbetalt tilskud –kan forventes at blive annulleret, og at udbetalte tilskud som udgangspunkt skal betales tilbage, idet tilsagnene er givet i strid med reglerne i gruppefritagelsesforordningen.

Energistyrelsen undersøger, om de meddelte tilsagn kan lovliggøres gennem andre statsstøtteregler. De berørte virksomheder er orienteret om, at Energistyrelsen snarest muligt vil træffe afgørelse herom.

Varslingen sker for at forhindre eventuelle tab for de berørte virksomheder, der har indrettet sig efter de meddelte tilsagn. Som følge heraf vil virksomheder, som har fået udbetalt tilskud, blive tilbudt at deponere de udbetalte midler, indtil der er truffet endelig afgørelse om, hvorvidt tilsagnene om støtte kan opretholde.

Såfremt tilskuddene fra Erhvervspuljen til de berørte virksomheder ikke kan lovliggøres, er Energistyrelsen EU-retligt forpligtet til, at kræve de udbetalte tilskud tilbagebetalt med renter fra tildelingstidspunktet. Virksomhederne vil i givet fald modtage betalingspåkrav herom.